KIRJALLINEN KYSYMYS E-1852/99 esittäjä(t): Jaime Valdivielso de Cué (PPE-DE) komissiolle. Terveydenhuolto ja kuluttajansuoja.



Virallinen lehti nro 203 E , 18/07/2000 s. 0069 - 0069



KIRJALLINEN KYSYMYS E-1852/99 esittäjä(t): Jaime Valdivielso de Cué (PPE-DE) komissiolle (13. lokakuuta 1999) Aihe: Terveydenhuolto ja kuluttajansuoja 7. syyskuuta 1999 pidettiin Barcelonassa 59. maailmanlaajuinen lääkekongressi (Congreso Mundial de Farmacia), johon osallistui yli 3 000 henkeä kaikkialta maailmasta. Kongressin loppupäätelmissä muun muassa tuomittiin yli 20 000 lääkkeen myynti Internetin välityksellä ilman reseptiä ja ilman minkäänlaista tietoa annostelusta, sivuvaikutuksista tai yhteisvaikutuksista muiden lääkkeiden kanssa. Mitä Euroopan komissio tekee lopettaakseen laittoman kaupan, joka vaarantaa vakavasti lukuisten ihmisten terveyden yhteisössä? Erkki Liikasen komission puolesta antama vastaus (22. marraskuuta 1999) Komissio on tietoinen Internetin kautta tapahtuvaa lääkevalmisteiden myyntiä koskevista ongelmista. Ihmisille tarkoitettujen lääkkeiden mainonnasta 31 päivänä maaliskuuta 1992 annetun neuvoston direktiivin 92/28/ETY(1) säännösten mukaan sellaisten reseptiä edellyttävien lääkkeiden, lääkevalmisteiden, huumausaineiden ja narkoottisten aineiden myynti Internetin välityksellä, joilla ei ole markkinoille saattamista koskevaa lupaa, on katsottava yhteisön alueella laittomaksi. Kuluttajansuojasta etäsopimuksissa 20 päivänä toukokuuta 1997 annetun Euroopan parlamentin ja neuvoston direktiivin 97/7/EY(2) 14 artikla sisältää vähimmäislausekkeen, jonka mukaan jäsenvaltio voi ottaa käyttöön kiellon, joka koskee tiettyjen tavaroiden tai palvelujen, etenkin lääkkeiden markkinoille saattamista etäsopimuksien avulla, ja ylläpitää tätä kieltoa, ottaen asianmukaisesti huomioon perustamissopimuksen määräykset. Vaikka edellä mainitut lait luovat selvän oikeudellisen pohjan taistella laittomia käytäntöjä vastaan yhteisön alueella, komissio on tietoinen siitä, että Internetin maailmanlaajuisen luonteen takia on kyseenalaista, miten kyseiset lait voidaan panna täytäntöön käytännössä. Komission ehdotuksen mukaisesti farmasian komitea perusti 48. kokouksessaan 27.28. syyskuuta 1999 erityisryhmän, jonka tehtävä on käsitellä sähköisen kaupankäynnin osuutta lääkkeiden toimituksessa potilaille. Farmasian komitea pyysi erityisryhmää pohtimaan olemassa olevien kansanterveyden suojelukeinojen tehokkuutta ottaen huomioon Internetin tarjoamat kasvavat mahdollisuudet saada lääkkeitä yhteisön ulkopuolelta sekä mahdollisen informaatioteknologian kehityksen yhteisön alueella. Erityisryhmä pyrkii laatimaan konkreettisia toimintalinjoja, joista farmasian komiteassa voitaisiin keskustella. Se aikoo myös pohtia komission roolia ja sen kantaa suhteessa kolmansiin maihin ja kansainvälisiin järjestöihin, kuten Maailman terveysjärjestöön. Erityisryhmässä on Euroopan unionin toimielinten, jäsenvaltioiden sekä muiden eturyhmien, kuten potilas- ja kuluttajajärjestöjen, lääkäri- ja farmaseutti-järjestöjen sekä teollisuusjärjestöjen edustajia. Ensimmäinen kokous pidetään vuoden 2000 alussa, kun kaikki nimitykset on suoritettu. (1) EYVL L 113, 30.4.1992. (2) EYVL L 144, 4.6.1997.